- Hindi News
- National
- इल्वा : सुबह अध्यक्ष को निलंबित किया, शाम को अध्यक्ष ने भंग की कार्यकारिणी
इल्वा : सुबह अध्यक्ष को निलंबित किया, शाम को अध्यक्ष ने भंग की कार्यकारिणी
इंदौर लोहा व्यापारी एसोसिएशन (इल्वा) के दो गुटों में चल रहा विवाद गुरुवार को खुलकर सामने आया। सुबह एक पक्ष ने कार्यकारिणी की बैठक बुलाकर अध्यक्ष को पूर्व में लिए गए फैसलों के आधार पर गलत ठहराते हुए निलंबित किया, वहीं शाम को अध्यक्ष ने असाधारण सभा बुलाकर कार्यकारिणी भंग करते हुए उक्त सदस्यों को बर्खास्त कर दिया। साथ ही लोहा व्यापारी ट्रस्ट को भी भंग करते हुए चेयरमैन को बर्खास्त कर दिया।
सुबह ट्रस्ट के सचिव देवेंद्र कोठारी ने कार्यकारिणी की बैठक बुलाई, जिसमें इल्वा के अध्यक्ष अामिर इंजीनियरवाला भी शामिल हुए। बैठक में मो. हुसैन पीठावाला सहित नौ सदस्यों ने अध्यक्ष को 25 मार्च तक के लिए निलंबित करने का फैसला लिया और तब तक पीठावाला को कार्यवाहक अध्यक्ष मनोनीत किया। साथ ही फैसला लिया कि 25 को साधारण सभा में इस विषय पर अंतिम निर्णय लिया जाएगा। बैठक में इंजीनियरवाला ने कहा- यह बैठक और इसमें लिए गए फैसले अवैधानिक हैं और इनका कोई अस्तित्व नहीं हैं।
जनरल बॉडी ही हटा सकती है : इंजीनियरवाला
इंजीनियरवाला ने बताया उन्हें हटाने का फैसला जनरल बॉडी ही ले सकती है, इसलिए कार्यकारिणी के फैसले का कोई महत्व नहीं है। उन्होंने शाम चार बजे असाधारण सभा बुलवाई। इसमें 271 सदस्य इकट्ठा हुए। इंजीनियरवाला ने बताया इसमें सर्वसम्मति से कार्यकारिणी के उक्त नौ सदस्यों को बर्खास्त कर कार्यकारिणी भी भंग करने का निर्णय लिया गया। ट्रस्ट के चेयरमैन इसाक चौधरी को हटाए जाने और ट्रस्ट भंग करने का भी निर्णय लिया। अब इंजीनियरवाला ही सचिव और कोषाध्यक्ष के साथ ट्रस्ट का संचालन करेंगे। साथ ही पूर्व में अध्यक्ष द्वारा 79 सदस्यों को हटाए जाने के आदेश का भी समर्थन करते हुए इस पर मुहर लगाई। उन्होंने बताया इसकी जानकारी रजिस्ट्रार फर्म एंड सोसायटी सहित संबंधित विभागों को भी भेजी जा रही है।
पीठावाला बोले- किसी ने रोका तो कोर्ट जाएंगे
कार्यवाहक अध्यक्ष बने मो. हुसैन पीठावाला ने बताया विधान के मुताबिक कार्यकारिणी अध्यक्ष को हटा सकती है, इसी आधार पर सुबह अध्यक्ष को निलंबित किया था। फिर उनके द्वारा असाधारण सभा बुलाकर फैसले लेना विधि मान्य ही नहीं है। उन्होंने बताया वे कार्यवाहक अध्यक्ष के रूप में अपने काम जारी रखेंगे और कोई इसमें दखल देता है तो वे कोर्ट भी जाएंगे।
tgl_Latn sot_Latn hin_Deva hin_Deva hin_Deva hin_Deva hin_Deva hin_Deva hin_Deva hin_Deva